O českej politickej strane ANO pozri *ANO 2011.*

**IDEA** (v rokoch 2001-2011 **Aliancia nového občana**, skratka **ANO**, v rokoch 2011-2013 **STRANA SLOBODNÉ SLOVO – NORY MOJSEJOVEJ**, skratka **SSS-NM**, v rokoch 2013-2014 **OBČANIA**) bola slovenská liberálna politická strana založená Pavlom Ruskom. V rokoch 2002-2006 bola strana prítomná v Národnej rade a bola súčasťou druhej vlády Mikuláša Dzurindu. Po roku 2011 viackrát zmenila názov, vedúcich predstaviteľov aj ideológiu. Strana zanikla v roku 2017.

História strany
---------------

### ANO (2001-2011)

#### Voľby v roku 2002 a pôsobenie vo vláde

Stranu ANO založil a viedol generálny riaditeľ, spolumajiteľ a predseda rady majiteľov Televízie Markíza Pavol Rusko. V parlamentných voľbách v septembri 2002 strana získala 8,01 % hlasov voličov. Následne sa stala súčasťou druhej vlády Mikuláša Dzurindu. Do septembra 2005 bola ANO súčasťou vládnej koalície spolu so stranami SDKÚ, SMK a KDH. Vo vláde mala strana štyri posty, podpredsedom vlády a taktiež ministrom hospodárstva bol Robert Nemcsics, od roku 2003 Pavol Rusko, ministrom kultúry bol Rudolf Chmel, od roku 2005 František Tóth a ministrom zdravotníctva bol Rudolf Zajac. Potom bolo ANO z koalície vylúčené, avšak časť jeho poslancov združení okolo Ľubomíra Lintnera umožnili koalícii vládnuť až do predčasných volieb v roku 2006. V tých ANO získalo len 1,42 % hlasov a do parlamentu sa nedostalo.

V marci 2006 stranu opustili Jirko Malchárek, František Tóth a Alexandra Novotná a založili novú stranu NÁDEJ.

#### Kauza zmenky, rozkol a zánik strany

*Bližšie informácie v hlavnom článku: Kauza Zmenky*
Po vypuknutí kauzy Zmenky v auguste 2005, týkajúcej sa nejasností okolo zmeniek na sumu približne 100 miliónov korún, ktorú si Pavol Rusko požičal už ako minister hospodárstva od podnikateľa podnikajúceho v jeho rezorte (Ľubomíra Blaška) požiadali koaliční partneri Kresťanskodemokratické hnutie a Strana maďarskej koalície Ruska, aby odstúpil z funkcie ministra. Jirko Malchárek a spolu s ním ďalší vedúci predstavitelia ANO vrátane oboch ministrov (František Tóth, Rudolf Zajac) a väčšiny poslancov, požiadali Ruska, aby tak v záujme strany urobil. Rusko demisiu podať odmietol. Prezident Ivan Gašparovič ho nakoniec na návrh premiéra Mikuláša Dzurindu odvolal z funkcie. Potom Rusko požiadal Dzurindu o odvolanie „neposlušných" ministrov za ANO z vlády. Premiér to odmietol urobiť a koaličné strany vylúčili ANO z koalície a koaličná zmluva tak fakticky zanikla. Poslanecký klub ANO sa rozštiepil na skupinku „verných" Ruskovi a skupinu vedenú predsedom poslaneckého klubu Ľubomírom Lintnerom, do ktorej sa zaradil aj Malchárek. Delegáti mimoriadneho kongresu ANO v Žiline, zvolaného na 11. septembra 2005, odsúhlasili zmenu stanov a vylúčili zo strany piatich podpredsedov a poslancov, ktorí sa postavili na stranu Lintnera. Po tom nastala v NR SR paradoxná situácia, pretože Lintner spolu s ďalšími poslancami vylúčenými z ANO zostali v poslaneckom klube ANO, naopak z klubu vystúpil Rusko a jemu verné poslankyne.

Nový predseda Nemcsics si v roku 2008 založil vlastnú stranu LIGA, nakoniec z vysokej politiky odišiel. Strana sa následne po vnútornom rozpade prepadávala do marginality a vôbec sa nezúčastnila nasledujúcich parlamentných volieb v roku 2010. 

### SSS-NM (2011-2013)

V roku 2011 bola Aliancia nového občana premenovaná na Stranu slobodné slovo – Nory Mojsejovej, čím de facto vznikla úplne nová politická strana a ANO zanikla.

*Bližšie informácie v hlavnom článku: Kauza Gorila*
Začiatkom roka 2012 boli zverejnené spisy SIS, pod názvom Gorila, v ktorých sú zaznamenané odposluchy stretnutí politikov a finančných skupín. Jednou z hlavných postáv je poslanec a minister ANO Jirko Malchárek tvrdí kniha Gorila od investigatívneho novinára Toma Nicholsona. Predsedníčkou strany sa stala košická podnikateľka Nora Mojsejová. Strana kandidovala v parlamentných voľbách v marci 2012 s Mojsejovou ako líderkou kandidátnej listiny. Mojsejová deklarovala, že nevylučuje povolebnú spoluprácu so žiadnou stranou. Vyhlásila "Ja pôjdem aj s diablom, keď mi splní to, čo chcem ja". Strana získala 1,22 % hlasov a do parlamentu sa nedostala. Mojsejová bola z výsledku sklamaná, podľa prieskumov očakávala, že výsledok strany bude oveľa silnejší.

### OBČANIA (2013-2014)

Nora Mojsejová sa prestala so stranou spájať vo februári 2013. V októbri 2013 stranu prevzal Patrik Zvonár a premenoval ju na stranu OBČANIA. To rozhnevalo vtedajšieho poslanca NR SR za OĽaNO, Alojza Hlinu, ktorý od leta 2013 pripravoval založenie politickej strany s rovnakým názvom a obvinil Mojsejovú z podrazu, podobne ako keď sa v roku 2012 pokúšala SSS-NM premenovať na Novú väčšinu, pričom pod týmto názvom tiež v tom čase vznikala nová strana (NOVA). Zvonár sa prihlásil novým názvom OBČANIA ku návratu k pôvodným hodnotám ANO.

### IDEA (2014-2017)

Názov strany OBČANIA vydržal len desať mesiacov, v auguste 2014 strana zmenila názov na IDEA. Strana sa nezúčastnila žiadnych volieb. Oficiálne IDEA zanikla ku 28. novembru 2017 podľa § 30 ods. 8 zákona č. 85/2005 Z. z.

Volebné výsledky
----------------

Volebné výsledky z volieb do Národnej rady SR a Európskeho parlamentu, v ktorých sa zúčastnila strana ANO/SSS-NM.

| Rok volieb | Voľby do | počet hlasov | počet hlasov % | počet mandátov | umiestnenie | parlamentné postavenie |
| --- | --- | --- | --- | --- | --- | --- |
| 2002 | Národná rada SR | 230 309 | 8,01 % | 15 | 6. miesto | koalícia s SDKÚ, SMK a *KDH* \* |
| 2004 | Európsky parlament | 32 653 | 4,65 % | 0 | 6. miesto | neúčasť v parlamente |
| 2006 | Národná rada SR | 32 775 | 1,42 % | 0 | 9. miesto | neúčasť v parlamente |
| 2009 | Európsky parlament | nezúčastnili sa | - | - | - | - |
| 2010 | Národná rada SR | nezúčastnili sa | - | - | - | - |
| 2012 | Národná rada SR | 31 159 | 1,22 % | 0 | 12. miesto | neúčasť v parlamente |
| 2014 | Európsky parlament | nezúčastnili sa | - | - | - | - |
| 2016 | Národná rada SR | nezúčastnili sa | - | - | - | - |

\* strana bola z koalície vylúčená. V ANO prebehol rozkol a s koalíciou naďalej držali nezávislí poslanci združení okolo Ľubomíra Lintnera, tzv. lintnerovo krídlo. Vo februári 2006 KDH opustilo vládnu koalíciu po nezhode s SDKÚ-DS a do konca volebného obdobia zostalo v opozícii.

Politici strany
---------------

Články o politikoch Aliancie nového občana sú uvedené v kategórii Politici ANO.

### Predsedovia strany

* 2001-2007 Pavol Rusko
* 2007-2011 Robert Nemcsics
* 2011-2013 Nora Mojsejová
* 2013 Patrik Zvonár
* 2013-2014 Miroslav Mišánik (štatutár)
* 2014-2017 Miroslav Leňo (štatutár)

##### Bývalé predsedníctvo ANO

* Pavol Rusko – predseda (odstúpil v septembri 2007)
* Beáta Brestenská – podpredsedníčka pre školstvo a vedu
* Eva Černá – podpredsedníčka pre sociálne veci a rodinu
* Magda Krasulová – generálny sekretár
* Vlastimil Ondrejka – člen predsedníctva
* Juraj Plechlo – člen predsedníctva
* Renata Bajchyová – členka predsedníctva
* Igor Šipula – člen predsedníctva
* Vladimír Šnír – člen predsedníctva
* Ján Kazár – člen predsedníctva

V decembri 2007 bol za nového predsedu zvolený Robert Nemcsics.

##### Bývalé predsedníctvo SSS-NM (december 2011)

* Nora Mojsejová - predsedníčka
	+ Anna Klobušická - prvá podpredsedníčka
	+ Marek Štefica - podpredseda
		- František Žák - tajomník

Referencie
----------

1. ↑  TASR. Tóth, Malchárek a Novotná zakladajú stranu Nádej. *hnonline.sk* (Bratislava: MAFRA Slovakia), 2006-01-23. Dostupné online [cit. 2019-11-22]. ISSN 1336-1996.
2. 1 2  TASR. Chronológia kauzy zmenky, koaličného sporu a rozkolu v ANO. *sme.sk* (Bratislava: Petit Press), 2005-10-04. Dostupné online [cit. 2019-11-22]. ISSN 1335-4418.
3. ↑   *Exminister Dzurindovej vlády Robert Nemcsics: S Ruskom sme sa nepohodli a zo strany ma vylúčili. Toto si myslím o dnešnej politike...* [online]. parlamentnelisty.sk, [cit. 2019-11-22]. Dostupné online.
4. ↑   *Gorila Slovakia* [online].. Dostupné online.
5. ↑  NICHOLSON, Tom. *Gorila*. Bratislava : Dixit, 2012. ISBN 978-80-971039-1-0. Kapitola Pešiaci korupčnej armády, s. 79.
6. ↑   STRANA SLOBODNÉ SLOVO - NORY MOJSEJOVEJ. *pravda.sk* (Bratislava: Perex), 2012-01-19. Dostupné online [cit. 2019-11-22]. ISSN 1336-197X.
7. 1 2  SITA. Slobodné slovo Nory Mojsejovej do volieb povedie jeho šéfka. *sme.sk* (Bratislava: Petit Press), 2011-12-08. Dostupné online [cit. 2019-11-22]. ISSN 1335-4418.
8. ↑  24hod.sk - 24 hodín s.r.o. - WebSys s.r.o.. *Nora Mojsejová je sklamaná z predbežných výsledkov* [online]. 24hod.sk, [cit. 2019-11-22]. Dostupné online.
9. 1 2  SITA. Hlinovi vzali názov strany, chce ísť na súd. *sme.sk* (Bratislava: Petit Press), 2013-10-23. Dostupné online [cit. 2019-11-22]. ISSN 1335-4418.
10. ↑   *Register politických strán a politických hnutí* [online]. Bratislava: Ministerstvo vnútra SR, [cit. 2019-11-22]. Dostupné online.

Externé odkazy
--------------

* IDEA v registri strán MV SR

| * z
* d
* u
Politické strany a hnutia na Slovensku |
| --- |
| Parlamentné strany | 
* HLAS – sociálna demokracia
* Kresťanská únia
* KDH
* Progresívne Slovensko
* SaS
* SNS
* SLOVENSKO
* SMER – SD
* ZA ĽUDÍ
* ŽIVOT

 |
| Mimoparlamentné strany | 
* 7 STATOČNÝCH je CESTA
* ApS
* Demokrati
* Demokrati Slovenska
* DS
* DOMOV-NS
* JABLKO
* KARMA
* KSS
* Košická strana
* ĽS Naše Slovensko
* Maďarské fórum
* MM
* MOST – HÍD 2023
* MySlovensko
* NK/NEKA
* NOVA
* OKS
* ODS – Občianski demokrati Slovenska
* Piráti
* PSN
* PRINCÍP
* REPUBLIKA
* SDKÚ – DS
* SIM
* Skúsme to inak
* Slovenská ľudová strana (SĽS)
* Slovenské Hnutie Obrody
* Slovenský PATRIOT
* SLOVEXIT
* SME RODINA
* Socialisti.sk
* SOM SLOVENSKO
* SOSK
* SPOLOČNE OBČANIA SLOVENSKA
* SPRAVODLIVOSŤ
* STAROSTOVIA A NEZÁVISLÍ KANDIDÁTI
* STRANA MODERNÉHO SLOVENSKA (SMS)
* SRK
* SRDCE vlastenci a dôchodcovia – SNJ
* SZÖVETSÉG – ALIANCIA
* Team Bratislava
* Tím Kraj Nitra
* TÍM RUŽINOV
* ÚSVIT
* Vlastenecký blok
* Zmena zdola, DÚ

 |
| Zaniknuté strany | 
* ADS
* ANO
* APR
* AZEN
* DS
* DÚ
* DÚS
* DOBRÁ VOĽBA (DV)
* DOMA DOBRE
* EDS
* HPSR
* ĽS-HZDS
* HZDS
* IDEA
* JS
* KSS ’91
* KDS
* Kresťanskí demokrati
* Mladí ľudia
* MOS
* MS
* MÁME TOHO DOSŤ !
* MOST – HÍD
* NAJ
* NDS
* NAS
* ND
* OK
* OL
* PATRIOTI
* PSNS
* PRÁVO A SPRAVODLIVOSŤ
* PD
* RIS
* RSS
* SDK
* SKS
* Slovenská liga
* SMK-MKP
* SNJ
* SLNKO
* SLOVENSKO DO TOHO !
* SP
* SP-NS
* SDA
* SDSS
* Spolužitie
* SDĽ (1990)
* SDĽ (2005)
* SOP
* SRÚS
* STS
* SZ
* SZS
* SZSZO
* TIP
* ŠANCA
* VLASŤ
* ZRS
* ZV
* Z-SNP
* ZKS

 |
| *Aktualizované k 2. novembru 2023. Medzi súčasné strany nie sú zahrnuté strany v likvidácii. Obsahuje len strany pôsobiace na Slovensku po 1. januári 1993.***^1**  Strany so zastúpením medzi nezaradenými poslancami |